Kansalaiset ovat ryhtyneet ostamaan pitkään säilyviä ruokia ja vessapaperia varautuakseen koronavirukseen.

Monen kaupan hyllyt ammottavat tyhjyyttään, kun ihmiset varautuvat koronavirukseen. Mikko Huisko

Tyhjyyttään ammottavia hyllyjä. Pitkiä jonoja kassoille.

Suomalaiset täyttävät nyt varastojaan apokalyptisellä vauhdilla, vaikka viimeisimpien viranomaistietojen mukaan huhut maailmanlopusta ovat vahvasti liioiteltuja.

Kansalaiset haluavat kuitenkin varautua koronaviruksen varalta. Apteekeilla on ollut alkuvuoden aikana vaikeuksia saada hengityssuojaimia hyllyille ja käsidesi on monista kaupoista loppu. Torstain koronavirusuutiset ja hallituksen uudet toimenpiteet saivat ihmiset myös ruokakauppaan.

Torstain aikana Suomen koronavirustartunnat lähes kaksinkertaistuivat. Hallitus muun muassa suosittaa yli 500 ihmisen yleisötapahtumien perumista. Eduskuntaryhmät keskustelevat valmiuslain käyttöönotosta.

Jonot ovat olleet monissa kaupoissa pitkiä torstaina. Niin myös Helsingin Ruskeasuon K-Supermarketissa. Lukijan kuva

Ostokset voi tehdä verkossa

S-ryhmän riskienhallintapäällikkö Mikko Koskinen sanoo, että uutisointi on vaikuttanut kysyntään varmasti niin, että ihmiset haluavat tehdä suurempia ostoksia.

– Me tietenkin vastaamme kysyntään tiiviisti. Huolehdimme, että saamme täydennyksiä sitä mukaan, kun ostoja tehdään. Nämähän ovat sillä tavalla hankalia kaupan kannalta, että hetkellisiä tuotepuutteita saattaa tulla sen vuoksi, että ostokäyttäytyminen muuttuu nopeasti.

Koskinen sanoo, että S-ryhmän kaupoissa koronavirustilanne on näkynyt pitkään säilyvien elintarvikkeiden kysynnän kasvuna. Tuotteet eivät pilaannu heti ja niitä voi säilyttää kotona ja tarvittaessa hyödyntää pitkälläkin ajalla. Esimerkiksi kuivamuonaa ja säilykkeitä.

Vessapaperi loppui myös tämän kaupan hyllyiltä Helsingin arvoalueella. Mikko Virta

Iltalehden toimittajan havaintojen ja etenkin sosiaalisen median perusteella vessapaperista on noussut koronaviruksen suhteen eräänlainen selviytymistaistelun symboli.

– Wc-paperista ei ole aikaisemmin ollut sellaista kuvaa, että se olisi ollut (suurempi kysyntä). Niiden osalta tulemme vähän perässä muutoksissa, jos päivän aikana tapahtuu tuntuva muutos.

Koskinen muistuttaa myös ruoan verkkokaupan ja kotiinkuljetuksen hyödyntämisestä. Koronavirus on lisännyt myös verkkokaupan suosiota.

– Jos on huolissaan, ettei pääse käymään kaupassa tekemässä ostoksia, on sekin mahdollisuus.

Helsingin Ympyrätalon S-market on yksi kauppa, jossa hygieniatuotteet ovat menneet kuin kuumille kiville. Mikko Huisko

Käsidesiä myyty moninkertaisesti

Keskon valikoimajohtaja Harri Hellman sanoo, että ruoan verkkokauppa on kasvanut koko ajan. Maaliskuun aikana kasvu on ollut vielä kovempaa koronaviruksen vaikutuksen vuoksi. Erityisesti epidemia on näkynyt kivijalkakaupoissa.

– On ollut ilmeisesti aika vilkas kauppapäivä. Tavaraa on mennyt. Elintarvikkeiden puolella on kysytty viljatuotteita, pastaa tai riisiä, jotka säilyvät pitkään. Niissä näkyy kohonnut taso säilykkeiden lisäksi. Siellä on ostettu kuivaruokaa kuten meksikonpataa.

Myös leivät ja lihat ovat tehneet kauppansa. Mikko Virta

Hellmanin mukaan ruoan lisäksi hygieniatuotteet ovat tehneet kauppansa.

– Käsidesi on ainoa, missä kysyntä on moninkertainen verrattuna normaaliin. Lisäksi saippua on ollut kasvussa.

Hellman arvioi vessapaperin menekin kohdalla, että kyseessä on iso tuote. Sen vuoksi sitä täydennetään tiheästi kauppoihin ja voi helposti tulla tilanne, että hyllyt näyttävät tyjhiltä.

– Varsinaista tavarapulaa ei ole. Isoihin kauppoihin kuorma tulee kuusikin kertaa päivässä. Etäisempiin ja pienempiin kerran tai kaksi viikossa.